PRITARTA

Rokiškio rajono savivaldybės tarybos

2022 m. kovo 25 d. sprendimu Nr. TS-

**ROKIŠKIO RAJONO SAVIVALDYBĖS TARYBOS ŠEIMOS TARYBOS**

**2021 METŲ VEIKLOS ATASKAITA**

|  |
| --- |
| **Šeimos tarybos sudėtis ir trumpas aprašymas** |
| Rokiškio rajono savivaldybės tarybos Šeimos taryba (toliau – Šeimos taryba) veikia pagal Rokiškio rajono savivaldybės tarybos 2018 m. kovo 5 d. sprendimu Nr. TS-42 „Dėl Rokiškio rajono savivaldybės tarybos šeimos tarybos sudėties ir nuostatų patvirtinimo“ patvirtintus nuostatus.  Šeimos taryba − tai prie savivaldybės tarybos visuomeniniais pagrindais veikiantis patariamasis kolegialus organas, kuris sudaromas pariteto principu: 5 narius deleguoja savivaldybės institucijos ir įstaigos, kitus 5 narius deleguoja NVO, dirbančios su šeimomis ar joms atstovaujančios). Šeimos taryba sudaryta iš 10 narių.  Sudėtis keitėsi. Dabar veikiančios Šeimos tarybos sudėtis pavirtinta Rokiškio rajono savivaldybės tarybos 2021 m. gruodžio 23 d. sprendimu Nr. TS-244:  Stasys Meliūnas – savivaldybės tarybos narys, Šeimos tarybos pirmininkas;  Jekaterina Sulejeva – Rokiškio rajono gausių šeimų asociacijos narė, Šeimos tarybos pirmininko pavaduotoja;  Birutė Šlikienė – Rokiškio rajono savivaldybės administracijos tarpinstitucinio bendradarbiavimo koordinatorė, Šeimos tarybos atsakingoji sekretorė;  Birutė Bagdonienė – Rokiškio rajono jaunimo nevyriausybinių organizacijų sąjungos „Apvalus stalas“ pirmininkė;  Greta Giriūnaitė – Rokiškio rajono savivaldybės tarybos narė;  Jolanta Ivanauskienė – VšĮ Lietuvos aklųjų ir silpnaregių sąjungos Šiaurės rytų centro narė;  Vilija Jočienė – Juodupės miestelio bendruomenės narė;  Gitana Soltanienė – Rokiškio rajono savivaldybės pedagoginės psichologinės tarnybos specialioji pedagogė;  Evelina Viplentienė – Rokiškio socialinės paramos centro Šeimos ir vaiko gerovės centro  socialinė darbuotoja darbui su šeimomis“.  Regina Vilienė – Rokiškio klubo „Artritas“ narė. |
| **Šeimos tarybos veikla** |
| Per ataskaitinį laikotarpį Šeimos taryba siekė savo pagrindinio tikslo - padėti įgyvendinti savivaldybės funkcijas kuriant šeimai palankią aplinką savivaldybėje ir stiprinti bendradarbiavimą tarp savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančių.  Savo funkcijų, reglamentuojamų Šeimos tarybos nuostatuose, apimtyje analizavo, stebėjo ir vertino savivaldybės teisės aktų, įtakojančių šeimų padėtį savivaldybėje, rengimą ir įgyvendinimą.  Įgyvendindama patariamąjį kolegialų veiklos principą Šeimos taryba posėdžiavo kartą per ketvirtį, tai yra keturis kartus. Posėdžiuose buvo aktualūs Šeimos tarybos veiklos klausimai, parengti ir pateikti savivaldybės tarybai siūlymai dėl savivaldybės prioritetų, susijusių su šeimai palankios aplinkos savivaldybėje kūrimu. Dalis suplanuotų susitikimų, deja, neįvyko dėl COVID-19 paskelbto karantino ir kitų objektyvių priežasčių.  Parengtas ir pateiktas tarybai siūlymas dėl asignavimų, numatytų skirti paramai šeimynoms, globėjams ir daugiavaikėms šeimoms, Rokiškio rajono savivaldybės biudžete 2022 metams peržiūrėjimo ir padidinimo.  Ataskaitiniu laikotarpiu parengti du savivaldybės tarybos sprendimų projektai, kurie pateikti savivaldybės tarybai svarstyti.  Šeimos taryba daug dėmesio skyrė savarankiškai, sava iniciatyva suformuotai iniciatyvai „Erdvės šeimoms įstaigose“, kurios esmė – įstaigose įrengti erdves, pritaikytas šeimoms, auginančioms mažamečius vaikučius. Džiugu, kad šią iniciatyvą užgirdo, teigiamai įvertino ir palaikė rajono įstaigos, jų vadovai. Vienas iš teigiamų Šeimos tarybos narių novatoriškumo ir bendradarbiavimo su įstaigų vadovais, tinkamo dėmesio bei šeimų poreikių tenkinimo pavyzdys – įstaiga Rokiškio baseinas, kur, siekiant kuo labiau patenkinti šeimų poreikius, įrengtas „Vaiko – tėčio“ kambarys.  Įgyvendinant šią, novatorišką idėją – „Erdvės šeimoms įstaigose“, erdvės šeimoms įrengtos savivaldybės Juozo Keliuočio viešojoje bibliotekoje, Rokiškio krašto muziejuje, Rokiškio kultūros centre ir kitose. Įgyvendinant projektą „Erdvės šeimoms įstaigose“, ypač daug darbo atliko Šeimos tarybos narės – Jolita Kalačiovienė (buvusi narė) ir Birutė Šlikienė.  Šeimos tarybos sprendimu, siekiant skatinti rajono gausias šeimas dalintis pozityviomis rajono šeimų istorijomis, laikraščio ,,Rokiškio Sirena“ redakcijai ir šeimoms sutikus, pirmame 2021 metų pusmetyje, buvo publikuojami straipsniai, pristatantys daugiavaikės šeimas, jų patirtis, jų džiaugsmus.  Siekdama sukurti tinkamą, skatinančią, palankią šeimai aplinką, kuri įgalintų tinkamai įgyvendinti šeimos funkcijas bei aktyviau ir sėkmingiau įsitraukti ir dalyvauti darbo rinkoje, stiprinti moterų ir vyrų lygias galimybes, skatinti gimstamumą rajone, Šeimos taryba daug dėmesio skyrė Šeimos politikos stiprinimo plėtros programai Rokiškio rajono savivaldybėje parengti. Šios svarbios programos parengimo procese aktyviai bendradarbiaujama su savivaldybės socialinės paramos srities specialistais. Šeimos tarybos posėdžiuose sistemingai dalyvauja, teikia konsultacijas, suteikia metodinę pagalbą Šeimos tarybos veikloje savivaldybės administracijos Socialinės paramos ir sveikatos skyriaus vedėjo pavaduotoja Zita Čaplikienė, kiti savivaldybės valstybės tarnautojai.  Šeimos taryba sėkmingai ir turiningai bendradarbiauja, keičiasi gerąja veiklos praktika su kitų savivaldybių Šeimos tarybomis arba komisijomis.  Vienas iš tokio prasmingo bendradarbiavimo pavyzdžių: Rokiškio rajono savivaldybės Šeimos tarybos nariai Utenos rajono savivaldybės Šeimos komisijos kvietimu atsakomojo bendradarbiavimo ir gerosios veiklos patirties dalijimosi vizitu svečiavosi Utenos savivaldybėje. Kolegos uteniškiai rokiškėnus sutiko ypač svetingai ir dėmesingai. Susitikime dalyvavo ir sveikinimo žodį rokiškėnams tarė Utenos rajono savivaldybės administracijos direktoriaus pavaduotoja Zita Ringeliavičienė. Atsakomąjį žodį susitikimo proga pasakė Rokiškio rajono savivaldybės Šeimos tarybos pirmininkas Stasys Meliūnas. Abi pusės apsikeitė savų savivaldybių reprezentaciniais suvenyrais. Kolegų uteniškių veiklą išsamiai pristatė komisijos pirmininkė Dalia Vilkauskienė. Rokiškėnai taip pat pasidalino nuveiktų darbų pavyzdžiais. Susitikime abi pusės apsikeitė geros, naudingos veiklos patirtimi rūpinimosi šeimų gerovės srityje. Po oficialios susitikimo dalies uteniškiai kolegas rokiškėnus pakvietė aplankyti Utenos kraštotyros muziejaus įžymųjį Vytauto Valiušio keramikos muziejų Leliūnuose. Muziejaus įkūrėjas Vytautas V. ir jo sukaupta įspūdinga molio gaminių ekspozicija rokiškėnams padarė didžiulį įspūdį. Baigiantis vizitui abiejų rajonų kolegos labai teigiamai įvertino susitikimą ir pasižadėjo ateityje tęsti abipusį, naudingą bendradarbiavimą. |